|  |  |
| --- | --- |
| Aftagerpanelet på ToRS |  |
| Mødereferat |  |
| Forum | Aftagerpanel |  |
| Møde afholdt: | 31. marts 2014 |  |
| Sted: | Lokale 10.04.05 |  |
| Referent: | Maria Munnecke |  |

Til stede:

Janne Laursen, Dansk Jødisk Museum; Morten Thomsen Højsgaard, Dansk Bibelselskab; Jesper Schou, Billetkontoret; Annemette Rahbæk Warburg, Kulturarvsstyrelsen; Claus Egeris, Måltidspartnerskabet; Mikkel Madvig, A.P. Moller-Maersk A/S, Morten Warmind og Maria Munnecke (referent).

**Afbud fra:**

Charlotte Rønhof, DI, Elsebeth Tarp, Udenrigsministeriet; Jan Thrane, Nordvestsjællands Gymnasium.

Inden dagsordenen::

1. **Orientering om og udlevering af ToRS årbog 2012-2013**

De fremmødte modtog et eksemplar af ”TINTIN og ToRS”, årbog 2012-2013 for Institut for Tværkulturelle og Regionale Studier. Årbogen indeholder, foruden 10 artikler skrevet af ToRS kultureksperter, bl.a. en oversigt over bedømte specialer 2012 og 2013.

1. **Orientering om ”Akkrediteringsstatus”**

Morten Warmind orienterede om den akkrediteringsproces, hvor Kandidatuddannelsen i Koreastudier, efter det oplyste, forventes indstillet til lukning. Dette er beklageligt og uventet, idet ToRS har prioriteret fagets udvikling og der er ansat en stærk og international forskningsprofil, der med succes har løftet uddannelsen. Herudover er Koreas potentiale som eksportmarked afdækket i fokus bl.a. i Regeringens vækstmarkedsstrategi. Det er ToRS vurdering, at kandidater med en profil fra Koreastudier vil være efterspurgte fremover.

Morten Warmind orienterede tillige om, at akkreditering af kandidatuddannelsen i russisk, balkanstudier og tyrkisk KA samt Islamiske studier påbegyndes snarligt.

Dagsordenen blev godkendt.

1. **Fastlæggelse af møderne i det kommende kalenderår.**

Deltagerne udtrykte ønske om, at mødedato fastsættes efter rundspørge via doodle med kort svarfrist (f.eks. 2 dage). Anbefalet mødetidspunkt efter kl. 15.00, gerne med en mandag blandt de foreslåede muligheder.

Der aftaltes at doodle 2 møder mhp. primo/medio september og ultimo november primo/december.

1. **Studieordningsudviklingen. Kort orientering om forventningerne til panenet v. Maria Munnecke og Morten Warmind med efterfølgende drøftelse, jf. bilag 1.**

Morten Warmind introducerede punktet og aftagerpanelets rolle: bl.a. at rådgive og være i dialog med studieledelse o.lign. omkring uddannelsernes kvalitet og relevans samt udvikling af nye og eksisterende uddannelser, herunder nye undervisnings- og prøveformer.

Der fulgtes op på aftagerpanelets tidligere involvering i udviklingen af praktikmoduler (projektorienterede forløb), som benyttes flittigt af ToRS-studerende.

De bærende principper for det igangværende studieordningsarbejde for ToRS bacheloruddannelser blev præsenteret, jf. vedlagte slides, og ændringerne i regelgrundlaget skitseret (ny adgangs- og eksamensbekendtgørelse af 16.12.13). Herudover blev bacheloruddannelsernes overordnede struktur, sproglige, tværkulturelle og regionale profil kort fremlagt, jf. bilag 1.

Af opmærksomhedspunkter for Studienævn, ledelse og fagmiljøerne blev fremhævet:

* Uddannelsens opbygning: Strukturerede og sammenhængende uddannelsesforløb (gennemførsel og overgang til kandidatuddannelserne)
* Varians i eksamensformer og akademisk formidling, herunder særligt fokus på skriftlighed og opøvelse af skrivefærdigheder. Portfolio, synops, procesopgaver som aktiv deltagelse og større skriftlige arbejder.
* Faglig integration og sammenhæng mellem sprog- og realia på uddannelserne.
* Mobilitetsvinduer: Mulighed for studieophold på udenlandske eller andre danske universiteter, projektorienterede forløb og/eller virksomhedsprojekter samt innovation- & entreprenørskabsaktiviteter svarende til min. 30 ECTS-point.

I forlængelse af ovenstående udspandt sig drøftelser blandt aftagerpanelet opsummeret i følgende punkter:

* (Niche-)videnssamfundet er kaotisk, vibrerende og stiller krav til kandidater, der kan ”tænke og handle uden for boksen” – og hvis uddannelsesforløb, eventuelle afbræk med f.eks. relevant arbejde, og valg indenfor uddannelsen, afspejler dette.
* Bekymring over strømningen mod masseproduktion af kandidater, jf. ovenstående punkt
* Fokus på forskningsbaseret uddannelse med smidighed til integration af ny viden og tætte videnformidlingsrelationer mellem forsker og studerende
* Fokus på formidlingskompetencer, mundtlig og skriftlig fremstilling, herunder konkrete færdigheder såsom at kunne stave og sætte kommaer.
* Oparbejdelse af projektstyringskompetencer
* Mere undervisning – eventuelt ved integration af forskningsassistenter
* Bred enighed om vigtigheden af at integrere og arbejde mobilitetsvinduer, herunder sikre ”globaliserings- og praktikmuligheder”.

Der blev desuden udtrykt bekymring for, om det for studerende forsat vil være muligt og attraktivt at gå i praktik, som kan være vanskeligt at kombinere med andre uddannelseselementer, studenterjob etc. I den forbindelse blev nødvendigheden af praktikarrangementer og vejledning (eventuelt i samarbejde med erhvervsliv) fremhævet**.**

Aftagerpanelet opfordrede studieledelsen til at holde opmærksomhed på de projektorienterede forløb (praktikmuligheder) og udvikle disse ved behov – særligt i lyset af fremdriftsreformen.

Janne Lauersen, Dansk Jødisk Museum fremkom med eksempler på nuværende og potentielle udfordringer og stiller sig gerne til rådighed for uddybende information og drøftelse.

Det blev foreslået, at aftagerpanelet modtager uddannelsers kompetenceprofiler inden næstkommende møde til brug for drøftelse af uddannelsesudvikling og studieordningsarbejde.

1. **Studiefremdriftsreformen. Kort orientering v. Morten Warmind.**

Morten Warmind orienterede kort om studiefremdriftsreformen og KUs arbejde med at implementere denne uden at gå på kompromis med uddannelseskvaliteten, jf. bilag 1.

Det oplystes, at ToRS pt. arbejder på kandidatintroforløb. Herudover arbejdes med at identificere eventuelle barrierer for gennemførsel i form af skæv arbejdsbelastning mellem ECTS- og kursusindhold, eksamensformernes indbyrdes forhold mv.

1. **Kravet om 12 timers ugentlig undervisning, som det efterleves på ToRS. Idéer ønskes.**

Morten Warmind fremlagte Humanioras tiltag om at sikre alle studerende minimum 12 timers ugentlig undervisning, som Studieledelsen har arbejdet på at implementere over en bred kam.

Aftagerpanelet blev forespurgt om forslag til øget undervisningsudbud. Aftagerpanelet bød ind med en række idéer og så muligheder for at etablere et samspil mellem aftagere og uddannelser. Følgende blev bl.a. foreslået:

* Projektstyringskursus
* Kulturkursus, benyttelse af (etnografiske) samlinger, forlag, videndatabaser etc. i samsarbejde med Kulturarvsstyrelsen.
* Eventuelt kursus i ”Planlægning af felt, udlands- og praktikophold i samarbejde med Udenrigsministeriet
* Kulturformidling og anvendelse af forskellige medier hertil i potentielt samspil med Dansk Jødisk Museum.

Aftagerpanelet forsætter og indgår gerne i yderligere drøftelser og forventningsafstemning, herunder stillede både Annemette Rahbeck Warburg og Janne Lauersen sig til rådighed for drøftelser og afsøgning af mulighederne for de foreslåede kurser.

1. **Evt.**

Intet at berette.

.